เสรีพิศุทธ์ ไม่ยอมถอน สภาเดือด ซัดโกงเลือกตั้ง (คลิป)
ฝ่ายรบ.ยัวะดาหน้าจวก ตู่ ฟิวส์ขาด-ตัดพี่น้อง พรเพชรสั่งพักประชุม เชิญเสรีพิศุทธ์ออกไป ถกนโยบายซัดกันนัว,สมพงษ์ นำทีมฝ่ายค้านชำแหละนโยบายรัฐบาล ฉะ รบ.เล่ห์เหลี่ยมจัดวางเกมสืบทอดอำนาจ คือประชาธิปไตยจอมปลอมครึ่งเผด็จการ วันนอร์ แฉวางแผนยึดอำนาจมา 3 ปี ปิยบุตร กระทุ้งนโยบาย 3 ล. เลื่อนลอย-โลเล-หลอกลวง ชลน่าน ขยี้ซ้ำตั้ง รมต.คุณสมบัติด่างพร้อย บิ๊กตู่ มือใหม่ปล่อยไก่แถลงนโยบายไม่ตรงเนื้อหาร่าง เจอฝ่ายค้านรุมประท้วงถึงกับบ่น เหนื่อยนะเนี่ย แถมออกลูกขู่ให้ระวังคดีค้างเก่ากว่าพันคดี เผลอชี้นิ้วใส่ พงศกร ลูกน้องเก่า เจอ ชวน เตือนต้องรีบขอโทษ พี่ใหญ่ สะกิดระวังอารมณ์ บรรยากาศมาเดือดตอนค่ำ รังสิมันต์ จุดชนวนด้วยไข่ปลาคาเวียร์ เสรีพิศุทธ์ ซัดโกงเลือกตั้งมา ทำเอาบรรดาองครักษ์เต้นเป็นเจ้าเข้า แห่ประท้วงตามเกม ทั่นผู้นำ นอตหลุดชี้หน้าสั่งสมาชิกหยุดพูด ฟิวส์ขาดตัดพี่น้อง ตท.,เวทีปะทะฝีปากยกแรกเริ่มขึ้นแล้ว เมื่อ พล.อ.ประยุทธ์ จันทร์โอชา นายกรัฐมนตรีและ รมว.กลาโหม นำคณะรัฐมนตรีแถลงนโยบายรัฐบาลต่อรัฐสภา ตามกรอบ 12 นโยบายหลัก และ 12 นโยบายเร่งด่วน ขณะที่พรรคฝ่ายค้านแท็กทีมชำแหละตัวนโยบายไปพร้อมกับปมคุณสมบัติของรัฐมนตรี,บิ๊กตู่ อ้อนขอให้เชื่อมั่นรัฐบาล,เมื่อเวลา 08.45 น. วันที่ 25 ก.ค. ที่อาคารหอประชุมใหญ่บริษัท ทีโอที จำกัด (มหาชน) พล.อ.ประยุทธ์ จันทร์โอชา นายกรัฐมนตรีและ รมว.กลาโหม เดินทางมาร่วมประชุมรัฐสภาเพื่อแถลงนโยบายรัฐบาลต่อรัฐสภาระหว่างวันที่ 25-26 ก.ค. โดย พล.อ.ประยุทธ์กล่าวกับผู้สื่อข่าวสั้นๆด้วยสีหน้ายิ้มแย้มว่า ไม่ตื่นเต้น อยู่มา 5 ปีแล้ว ต่อมาเวลา 09.00 น. พล.อ.ประยุทธ์ได้โพสต์ลงเฟซบุ๊กระบุว่า ขอให้พี่น้องประชาชนเชื่อมั่นในความตั้งใจของรัฐบาลอย่างเต็มเปี่ยม ที่จะนำพานโยบายต่างๆไปสู่การปฏิบัติเป็นรูปธรรมจับต้องได้ ผมและรัฐบาลมีความจริงใจ อยากให้ทุกคนเข้าใจว่านโยบายของรัฐบาลคืออะไร และรัฐบาลจะทำงานอย่างไร หลังจากนี้เราจะบริหารประเทศอย่างเต็มที่เต็มประสิทธิภาพ เพื่อบ้านเมืองของเราและคนไทยทุกคน,เพิ่มตำรวจ 4 กองร้อยคุมเข้ม,ขณะที่ พล.อ.ประวิตร วงษ์สุวรรณ รองนายกรัฐมนตรี เดินทางมาถึงหอประชุมบริษัท ทีโอที จำกัด (มหาชน) ด้วยสีหน้ายิ้มแย้มแจ่มใส กล่าวทักทายกับส.ส.พรรคพลังประชารัฐที่มารอต้อนรับอย่างเป็นกันเอง,ผู้สื่อข่าวรายงานว่า สำหรับบรรยากาศการรักษาความปลอดภัยบริเวณโดยรอบอาคาร 9 หอประชุมสำนักงานทีโอที ที่ใช้เป็นสถานที่ประชุมแถลงนโยบายรัฐบาลต่อรัฐสภา เจ้าหน้าที่ตำรวจนครบาล2 โดย พล.ต.ต.เอกชัย บุญวิสุทธิ์ ผบก.น.2 สั่งเพิ่มกำลังเจ้าหน้าที่ตำรวจในพื้นที่ บก.น.2 และตำรวจควบคุมฝูงชนรวม 4 กองร้อย และประสานนำสุนัขตำรวจ (เค-9) อีก 4 ตัว มาดมกลิ่นสำรวจพื้นที่โดยรอบพื้นที่ ขณะที่ภายในอาคารมีการเพิ่มความเข้มข้นมาตรการรักษาความปลอดภัย ขอให้สื่อมวลชน ผู้ติดตาม สมาชิก และข้าราชการติดบัตรประจำตัว,ฝ่ายค้านจัดทัพล็อกเป้าผู้นำ,นายสุทิน คลังแสง ส.ส.มหาสารคาม พรรคเพื่อไทย ในฐานะวิปฝ่ายค้าน กล่าวว่า ฝ่ายค้านมีผู้อภิปรายรวมประมาณ 70 คน มี 4-5 คน เน้นอภิปรายไปที่ พล.อ.ประยุทธ์ จันทร์โอชา นายกฯและ รมว.กลาโหม หากการอภิปรายต้องล่วงไปถึงวันที่ 27 ก.ค. พรรคฝ่ายค้านได้เตรียมความพร้อมไว้เรียบร้อยแล้ว เชื่อว่า 2 วันนี้จะเข้มข้น อยากขอร้องนายกฯและคณะรัฐมนตรีให้อยู่ฟังนานที่สุด โดยเฉพาะนายวิษณุ เครืองาม รองนายกรัฐมนตรี ควรอยู่ฟังเพราะต้องชี้แจงอะไรมากมายใน 2 วันนี้,ด้าน พล.ต.อ.เสรีพิศุทธ์ เตมียาเวส ส.ส.บัญชีรายชื่อและหัวหน้าพรรคเสรีรวมไทย กล่าวว่า จะอภิปรายมุ่งเน้นเรื่องคุณสมบัติที่มิชอบด้วยกฎหมาย และขัดรัฐธรรมนูญของรัฐบาลทั้งคณะ ขอให้รอฟัง ยืนยันว่าสิ่งที่ตนพูดไม่เหมือนคนอื่น,เริ่มคึก ลุงตู่ จั่วหัวแถลงนโยบาย,ต่อมาเวลา 09.30 น. มีการประชุมร่วมรัฐสภา เพื่อพิจารณาการแถลงนโยบายรัฐบาลต่อรัฐสภาตามรัฐธรรมนูญมาตรา 162 มีนายชวน หลีกภัย ประธานสภาผู้แทนราษฎร ในฐานะประธานรัฐสภา ทำหน้าที่ประธานการประชุม บรรยากาศเป็นไปอย่างคึกคัก โดยนายชวนแจ้งต่อสมาชิกว่ามีการถ่ายทอดสดทางสถานีวิทยุและโทรทัศน์แห่งประเทศไทย ให้ระวังเรื่องการทำผิดรัฐธรรมนูญมาตรา 124 หมิ่นประมาทพูดกระทบบุคคลภายนอก ที่เป็นความผิดทางคดีอาญา จากนั้น พล.อ.ประยุทธ์ จันทร์โอชา นายกฯและ รมว.กลาโหม เริ่มแถลงนโยบายว่า จะเดินหน้าบริหารประเทศด้วยความก้าวหน้า สามัคคี คนไทยมีคุณภาพชีวิตดีขึ้น วันนี้ประเทศไทยอยู่ระหว่างการเปลี่ยนผ่าน ต้องสู้กับความยากจน ความเหลื่อมล้ำทางการศึกษา รายได้ รวมถึงภัยคุกคามต่างๆ,ถึงกับบ่นอุบ เหนื่อยนะเนี่ย,ผู้สื่อข่าวรายงานว่า หลังนายกฯพูดไปไม่ถึง 10 นาที ส.ส.ฝ่ายค้านหลายคนพากันประท้วง อาทิ นายจุลพันธ์ อมรวิวัฒน์ ส.ส.เชียงใหม่ นพ.ชลน่าน ศรีแก้ว ส.ส.น่าน พรรคเพื่อไทย ว่านายกฯชอบพูดนอกบทไม่เป็นไปตามเนื้อหาในคำแถลงนโยบาย รัฐบาลที่แจกต่อสมาชิก ขอให้นายกฯพูดตรงตามเนื้อหาด้วย ขณะที่นายคารม พลพรกลาง ส.ส.บัญชีรายชื่อ พรรคอนาคตใหม่ กล่าวว่า รัฐสภาไม่ใช่ค่ายทหารที่นายกฯจะมาชี้นิ้วหรือพูดสั่ง เพราะทุกคนที่นี่ไม่ใช่ผู้ใต้บังคับบัญชา จะมาสั่งสอนใครไม่ได้ นายชวนจึงแนะนำให้นายกฯอ่านเนื้อหาให้ตรงตามคำแถลงนโยบาย พล.อ.ประยุทธ์จึงเริ่มอ่านคำแถลงแต่ก็ยังอ่านข้ามเนื้อหาไปหลายตอน ส.ส.ฝ่ายค้านจึงลุกขึ้นประท้วงอีกรอบพร้อมขอให้อ่านตามทุกตัวอักษร เพราะต้องบันทึกทุกคำพูดไว้เป็นนโยบายรัฐบาล นายชวนจึงเตือน พล.อ.ประยุทธ์อีกครั้งให้อ่านเนื้อหาให้ครบถ้วนทุกหน้า เพื่อไม่ให้เกิดปัญหา ทำให้ พล.อ.ประยุทธ์ถึงกับถอนหายใจพร้อมกล่าวว่า เหนื่อยนะเนี่ย,12 นโยบายหลักบริหารแผ่นดิน,พล.อ.ประยุทธ์กล่าวต่อว่า รัฐบาลชุดนี้มุ่งมั่นให้ประเทศไทยเป็นประเทศที่พัฒนาแล้วในศตวรรษที่ 21 กำหนดนโยบายบริหารราชการแผ่นดินเป็นนโยบายหลัก 12 ด้าน ดังนี้ 1.การปกป้องและเชิดชูสถาบันพระมหากษัตริย์ 2.สร้างความมั่นคงและความปลอดภัยประเทศ 3.ทำนุบำรุงศาสนาศิลปวัฒนธรรม 4.สร้างบทบาทของไทยในเวทีโลก และเสริมสร้างความเป็นปึกแผ่นของอาเซียน 5.พัฒนาเศรษฐกิจและความสามารถในการแข่งขัน จะกำกับดูแลให้หน่วยงานรัฐดำเนินการตามกฎหมายวินัยการเงินการคลังอย่างเคร่งครัด โดยเฉพาะโครงการที่ก่อให้เกิดภาระต่องบประมาณในอนาคต และปรับปรุงอัตราภาษี ทบทวนค่าลดหย่อนหรือมาตรการภาษีที่ไม่จำเป็น ไม่ก่อให้เกิดประโยชน์ต่อระบบเศรษฐกิจ ปราบปรามผู้หลีกเลี่ยงภาษี การปฏิรูประบบการออม,เน้นพลิกชีวิตเกษตรกร–บูมอีอีซี,พล.อ.ประยุทธ์กล่าวว่า ด้านการเกษตรจะรักษาเสถียรภาพราคาสินค้าเกษตรและรายได้ให้เกษตรกร ทั้งข้าว ยางพารา มันสำปะหลัง ปาล์ม อ้อย และข้าวโพด โดยไม่เป็นภาระงบประมาณแผ่นดิน ลดภาระหนี้สินเกษตรกรให้เข้าถึงแหล่งเงินทุนในระบบที่มีต้นทุนต่ำ เข้าถึงประโยชน์การใช้ที่ดินทำกิน ด้านการท่องเที่ยว ส่งเสริมให้เกิดการกระจายรายได้สู่ชุมชน ด้านการพัฒนาสาธารณูปโภคพื้นฐานจะพัฒนาโครงสร้างพื้นฐานด้านคมนาคมให้ครอบคลุมทั่วประเทศ สานต่อโครงการรถไฟความเร็วสูง แก้ปัญหาจราจรติดขัดในเขตเมือง 6.พัฒนาพื้นที่เศรษฐกิจและกระจายความเจริญสู่ภูมิภาค ส่งเสริมพื้นที่เศรษฐกิจพิเศษเป็นศูนย์กลางทางเศรษฐกิจของเอเชีย อาทิ เขตพัฒนาพิเศษภาคตะวันออกให้เป็นเมืองมหานครการบิน ศูนย์การแพทย์เอเชียและเมืองอัจฉริยะที่มีความน่าอยู่ รวมถึงการพัฒนาพื้นที่ระเบียงเศรษฐกิจภาคใต้,ฟุ้งปฏิรูปลดขั้นตอนทางราชการ,นายกฯกล่าวต่อว่า 7.พัฒนาสร้างความเข้มแข็งจากฐานราก ส่งเสริมวิสาหกิจชุมชนและผลิตภัณฑ์ชุมชน 8.ปฏิรูประบบการเรียนรู้และพัฒนาศักยภาพคนไทยทุกช่วงวัย จัดระบบพัฒนาเด็กแรกเกิดต่อเนื่องจนถึงวัยเรียน การลดความเหลื่อมล้ำทางการศึกษา 9.พัฒนาระบบสาธารณสุขและหลักประกันทางสังคม ให้เป็นที่ยอมรับในระดับสากล มีคุณภาพทัดเทียมกันทุกพื้นที่ 10.ฟื้นฟูทรัพยากรธรรมชาติและการรักษาสิ่งแวดล้อม ปกป้องรักษาฟื้นฟูป่าไม้และสัตว์ป่าให้ความสำคัญกับการเพิ่มพื้นที่ป่าไม้ ส่งเสริมบริหารจัดการน้ำทั้งระบบ โดยเชื่อมโยงกับแผนบริหารจัดการน้ำ 20 ปี 11.ปฏิรูปการบริหารจัดการภาครัฐ นำเทคโนโลยีดิจิทัลมาช่วย ปรับปรุงระเบียบกฎหมายให้เอื้อต่อการทำธุรกิจ การอำนวยความสะดวกของภาครัฐให้เอื้อต่อการประกอบธุรกิจ และ 12.ป้องกันและปราบปรามการทุจริต จัดให้มีมาตรการเพื่อลดการทุจริตอย่างจริงจังเข้มงวด,เร่งขับเคลื่อน 12 นโยบายเร่งด่วน,พล.อ.ประยุทธ์กล่าวอีกว่า ส่วนนโยบายเร่งด่วน เพื่อบรรเทาปัญหาและลดผลกระทบกับประชาชนและระบบเศรษฐกิจมี 12 ข้อ ได้แก่ 1.แก้ปัญหาการดำรงชีวิตของประชาชน ลดข้อจำกัดในการประกอบอาชีพของคนไทย การจัดการระบบขนส่งสาธารณะผ่านเทคโนโลยีดิจิทัล 2.ปรับปรุงระบบสวัสดิการและพัฒนาคุณภาพชีวิตประชาชน อาทิ บัตรสวัสดิการแห่งรัฐ เบี้ยยังชีพผู้สูงอายุ คนพิการ และพิจารณาขยายความครอบคลุมไปยังกลุ่มมารดาตั้งครรภ์ เด็กแรกเกิด 3.มาตรการเศรษฐกิจเพื่อรองรับความผันผวนของเศรษฐกิจโลก 4.ให้ความช่วยเหลือเกษตรกร จัดพื้นที่การเกษตรให้สอดคล้องกับระบบริหารจัดการน้ำ กำหนดเป้าหมายรายได้เกษตรกรให้มีรายได้จากผลผลิตทางการเกษตรที่มีคุณภาพในสินค้าเกษตรสำคัญ อาทิ ข้าว ยางพารา มันสำปะหลัง 5.ยกระดับศักยภาพแรงงาน ยกระดับรายได้ค่าแรง และปรับอัตราค่าจ้างที่สอดคล้องกับสมรรถนะแรงงาน 6.วางรากฐานระบบเศรษฐกิจประเทศสู่อนาคต 7.เตรียมคนไทยสู่ศตวรรษที่ 21 8.แก้ปัญหาทุจริต ทั้งฝ่ายการเมือง และข้าราชการประจำ เร่งรัดดำเนินการมาตรการการเมืองควบคู่ไปกับมาตรการทางกฎหมาย,แง้มประตูบานแรกแก้ รธน.,นายกฯกล่าวต่อว่า 9.แก้ปัญหายาเสพติด และสร้างความสงบสุขในพื้นที่ชายแดนภาคใต้ 10.พัฒนาระบบการให้บริการประชาชน โดยปรับปรุงระบบการอนุมัติทางราชการเป็นระบบดิจิทัล 11.จัดเตรียมมาตรการรองรับภัยแล้งและอุทกภัย เพื่อบรรเทาความเดือดร้อนประชาชนได้มากที่สุดและทันท่วงที และ 12.สนับสนุนให้มีการศึกษา การรับฟังความเห็นประชาชน และการดำเนินการเพื่อแก้ไขเพิ่มเติมรัฐธรรมนูญ โดยเฉพาะในส่วนที่ว่าด้วยหลักเกณฑ์และวิธีการแก้ไขเพิ่มเติมรัฐธรรมนูญ นโยบายเร่งด่วนเหล่านี้รัฐบาลจะมุ่งมั่นให้เกิดผลเป็นรูปธรรมโดยเร็ว โดยยึดกรอบรัฐธรรมนูญ ยุทธศาสตร์ชาติ แผนแม่บท แผนการปฏิรูปประเทศ ให้เห็นผลเป็นรูปธรรมตามความเร่งด่วน รัฐบาลขอให้ความเชื่อมั่นว่าจะบริหารราชการแผ่นดินอย่างเต็มความสามารถ ด้วยความซื่อสัตย์สุจริต ยึดประโยชน์ส่วนรวมเป็นที่ตั้ง ให้ประเทศก้าวไปข้างหน้าอย่างมั่นคง มั่งคั่ง และยั่งยืน,สมพงษ์ ฉะรบ.เล่ห์เหลี่ยมจัด,จากนั้นพรรคฝ่ายค้านนำโดยพรรคเพื่อไทย เริ่มอภิปรายท้วงติงนโยบายแต่ละด้านของรัฐบาล โดยทักท้วงความชอบธรรมในการกลับเข้าสู่อำนาจ และคุณสมบัติของ พล.อ.ประยุทธ์และรัฐมนตรีคนอื่น รวมถึงการแต่งตั้งคณะรัฐมนตรีที่ไม่สง่างาม อาจมีปัญหาขัดรัฐธรรมนูญ และเอาบรรดา ครม.ที่ล้มเหลวในการบริหารงานด้านเศรษฐกิจ เข้ามามีตำแหน่งใน ครม.ชุดใหม่ นายสมพงษ์ อมรวิวัฒน์ ส.ส.เชียงใหม่ หัวหน้าพรรคเพื่อไทย กล่าวว่า รัฐธรรมนูญฉบับนี้มีปัญหาตั้งแต่ทำประชามติแบบมัดมือชก ร่างแต่งตั้ง ส.ว.250 คนมาโหวตนายกฯ คิดสูตรคำนวณ ส.ส.บัญชีรายชื่อจนเกิดการพลิกขั้วตั้งรัฐบาล เกิดการสืบทอดอำนาจ ถ้าไม่แก้รัฐธรรมนูญเราจะได้นายกฯและรัฐมนตรีคนเดิมๆ ใช้เล่ห์เหลี่ยมกฎหมายตั้งพรรคการเมืองโดยใช้ชื่อตามนโยบายรัฐบาล,ซัด ปชต.จอมปลอม-กึ่งเผด็จการ,นายสมพงษ์กล่าวว่า มีการอนุมัติงบกลางใส่บัตรคนจนครั้งแล้วครั้งเล่า ร้ายที่สุดคือโอนงบฯจำนวนหนึ่งให้ อสม. 2 วันก่อนเลือกตั้ง ครม.หลายคนมีคดีติดตัว บางคดีมีโทษถึงประหารชีวิต บางคนมีคดีเกี่ยวกับยาเสพติด อย่างนี้ปฏิรูปการเมืองตรงไหน และเศรษฐกิจไทยตกต่ำต่อเนื่องจนสื่อขนานนามเป็นผู้ป่วยของเอเชีย จึงไม่เห็นว่าจะมีศักยภาพเพียงพอจะนำนโยบายดังกล่าว ให้เกิดประโยชน์ต่อประเทศชาติ ขาดความชอบธรรมในการเข้าสู่อำนาจเขียนรัฐธรรมนูญเพื่อพวกพ้อง เอื้อประโยชน์กับท่าน ขาดความชอบธรรม ขาดความสุจริตเป็นที่ประจักษ์ บิดเบือนกลไกกฎหมายช่วยพวกพ้อง อาจจะแรงไปที่ตนจะบอกว่า ท่านโกหกประชาชน แต่ท่านบอกพี่น้องต่างชาติและประชาชนว่าจะนำเข้าสู่ประชาธิปไตย แต่ตอนนี้เป็นประชาธิปไตยจอมปลอมครึ่งเผด็จการ,วันนอร์ แฉวางแผนยึดอำนาจ 3 ปี,ด้านนายวันมูหะมัดนอร์ มะทา ส.ส.บัญชีรายชื่อ หัวหน้าพรรคประชาชาติ กล่าวว่า เป็นนโยบายที่ไม่มีอะไรเลย ไม่จูงใจแม้จะมี 35 หน้า แต่หาวิสัยทัศน์ชัดเจนไม่ได้ ที่สำคัญยังเขียนหลีกเลี่ยงความรับผิดชอบ คนที่ทำรัฐประหารจะมาบอกว่ายึดมั่นในระบอบประชาธิปไตยได้อย่างไร ตนอยู่ในเหตุการณ์วันยึดอำนาจวันที่ 22 พ.ค.2557 ติดใจคำว่า เมื่อตกลงกันไม่ได้ ขอยึดอำนาจประเทศไทยตั้งแต่บัดนี้เป็นต้นไป แล้วชี้หน้าว่า ใครอย่าคิดสู้ผมนะ ถึงสู้ก็สู้ไม่ได้ เพราะเตรียมการเรื่องนี้มา 3 ปีกว่า อยากรู้ว่าเตรียมการมา 3 ปีกว่าหมายความว่าอย่างไร เพราะอ้างการยึดอำนาจจากเหตุบ้านเมืองวุ่นวาย จึงไม่เชื่อว่าคนที่ไม่มีประชาธิปไตยจะยื่นประชาธิปไตยให้ประชาชน เหมือนสุภาษิตไทย ไม่มีวันที่งาช้างจะงอกออกจากปากสุนัข ส่วนที่บอกว่าพรรคการเมืองมีคุณภาพ แต่ไปสัมมนาในรีสอร์ตรุกป่าจะมีคุณภาพได้อย่างไร มีคนวิจารณ์เยอะว่า ครม.ชุดนี้ บางคนเกี่ยวข้องยาเสพติด รุกป่า เปิดบ่อนเป็นนักเลง ไม่รู้มีคุณภาพขนาดไหน ส่วน รมว.คลังไม่มีวินัยการเงินการคลัง เคยร่วมอนุมัติเงินทำให้เกิดความเสียหายแก่ธนาคารกรุงไทยเกือบ 1 หมื่นล้านบาท ผู้ร่วมอนุมัติติดคุก แต่ รมว.คลังที่อยู่ร่วมในบอร์ดกลับไม่เป็นไร อาจเป็นความมหัศจรรย์ของกฎหมาย แล้วจะให้มากำกับดูแลเงินประเทศ 3 ล้านล้านบาท ได้อย่างไร,ปิยบุตร กระทุ้งนโยบาย 3 ล.,นายปิยบุตร แสงกนกกุล ส.ส.บัญชีรายชื่อ เลขาธิการพรรคอนาคตใหม่ กล่าวว่า นโยบายรัฐบาลดูแล้วมี 3 ลักษณะคือ 1.นโยบายเลื่อนลอย ผสมปนเปทุกเรื่องจับยัดใส่เข้าไป เหมือนโฆษณาชวนเชื่อ แต่ไม่มีรูปธรรม เช่น นโยบายการเงินการคลัง 2.นโยบาย โลเล อาทิ นโยบายเกี่ยวกับป่าไม้ บอกว่าจะรักษาป่าไม้ แต่ก็จะให้คนอยู่ร่วมกับป่าได้ เหมือนย้อนแย้งกัน 3.นโยบายหลอกลวง เช่น พูดหาเสียงเรื่องค่าแรงขั้นต่ำ 400 บาท และเด็กจบใหม่ได้รับยกเว้นภาษี 5 ปี แต่กลับไม่ปรากฏในนโยบายรัฐบาล ที่ออกมาจากสหพรรค 19 พรรคเสียงปริ่มน้ำ คาดการณ์ล่วงหน้าว่านโยบายรัฐบาลจะเป็นแค่ตัวอักษร แต่ถึงเวลาทำไม่ได้จริง,ยัน อนค.ไม่มีความคิดล้มล้าง,นายปิยบุตรกล่าวว่า หาก ครม.ชุดนี้ยืนยันจะเดินหน้าเรื่องการเสริมสร้างการปกครอง ต้องช่วยกันไม่ให้มีรัฐประหารเกิดขึ้นอีก พรรคอนาคตใหม่สนับสนุนเต็มที่ให้แก้รัฐธรรมนูญ เพราะขาดความเป็นประชาธิปไตย เหมือนกับดักที่พร้อมระเบิด อยากให้ทุกฝ่ายร่วมเชิญวิญญาณรัฐธรรมนูญ 40 กลับมา พรรคอนาคตใหม่ยืนยันในความรักชาติรักสถาบันไม่ยิ่งหย่อนไปกว่าพวกคนที่กล่าวหาเรา เราไม่มีความคิดล้มล้าง และไม่ได้ตั้งตนเป็นศัตรูกับ กองทัพ แต่ไม่ต้องการให้รัฐบาลพลเรือนอยู่ภายใต้กองทัพ ไม่ได้ต้องการเป็นศัตรูกับศาล แต่ต้องการความยุติธรรมเท่านั้น,ชลน่าน สับเขียนไร้เป้าหมาย,ต่อมา นพ.ชลน่าน ศรีแก้ว ส.ส.น่าน พรรคเพื่อไทย อภิปรายว่า นายกฯ ไม่ได้แถลงนโยบายเรื่องภัยแล้ง ไม่รู้มีวัตถุประสงค์แอบแฝงหรือไม่ ทั้งที่เป็นเรื่องสำคัญในขณะนี้ ทำให้เห็นว่าตัวนโยบายเลื่อนลอย ขาดความชัดเจน ไร้เป้าหมาย นโยบายหลัก 12 ด้าน นโยบายเร่งด่วน 12 ด้าน ไม่เขียนเป้าหมายดำเนินการไว้เลย แล้วจะตรวจสอบได้อย่างไร ทำเสมือนซ่อนเร้นปิดบังรัฐสภา เหมือนการแถลงนโยบายเมื่อ 30-40 ปีที่แล้ว ดูแล้วไม่รับผิดชอบต่อประชาชน เรื่องการชี้แจงที่มาของแหล่งรายได้ก็ไม่ปฏิบัติตามรัฐธรรมนูญ เจตนาของรัฐธรรมนูญต้องการให้แจงที่มารายได้แต่ละโครงการ ว่าจะเอาเงินมาจากไหน หากไม่ทำแสดงว่าการแถลงนโยบายไม่เป็นไปตามรัฐธรรมนูญ,ขยี้ตั้ง รมต.คุณสมบัติด่างพร้อย,นพ.ชลน่านกล่าวว่า รู้สึกไม่มั่นใจต่อความเป็นผู้นำของ พล.อ.ประยุทธ์ ได้อ่านข้อความของประชาชนผ่านทวิตเตอร์ระหว่างที่นายกฯ แถลงนโยบาย หลายคนถามว่าฟังไม่ชัด ลิ้นเป็นอะไรหรือไม่ ป่วยหรือไม่ มองว่ากรณีที่เกิดขึ้นอาจกลายเป็นวิกฤติศรัทธาและความเชื่อมั่นต่อการนำประเทศ นอกจากนี้ ยังพบการกระทำละเลยต่อมาตรฐานจริยธรรม คือการแต่งตั้งบุคคลที่อาจขัดคุณสมบัติความเป็นรัฐมนตรี คือนายอุตตม สาวนายน เป็น รมว.คลัง ที่มีคดีปล่อยกู้ของธนาคารกรุงไทยให้เครือกฤษดามหานคร บุคคลที่เกี่ยวข้องถูกดำเนินคดี ยกเว้นนายอุตตม ประเด็นดังกล่าวอาจเกี่ยวกับการให้การเท็จต่อศาลหรือไม่ แม้คดีจะจบแล้ว แต่ไม่ได้หมายความว่าไม่ผิดคือมีความซื่อสัตย์สุจริตไม่เป็นที่ประจักษ์ เพราะพรรคพวกติดคุก แต่เหตุใดนายอุตตมรอด ทั้งที่รัฐมนตรีควรสง่างาม ไม่ด่างพร้อย,อุตตม โวยถูกบิดเบือนให้ร้าย,ขณะที่นายอุตตม สาวนายน รมว.คลัง ชี้แจงกรณีที่ถูกพาดพิงว่า กรณีนี้ศาลฎีกาแผนกคดีอาญาของผู้ดำรงตำแหน่งทางการเมือง มีคำพิพากษาถึงที่สุดแล้ว แต่น่าเสียดายที่มีคนบิดเบือนข้อเท็จจริงให้สังคมเข้าใจคลาดเคลื่อน ว่าตนมีส่วนเกี่ยวข้องให้เกิดความเสียหาย มีความเหมาะสมที่จะเป็นรัฐมนตรีหรือไม่ ยินดีให้ตรวจสอบเรื่องนี้ ทั้งที่กระบวนการยุติธรรมได้ตรวจสอบมาแล้ว,บิ๊กตู่ ฉุนบางกลุ่มไม่รักประเทศ,พล.อ.ประยุทธ์ จันทร์โอชา นายกฯและ รมว.กลาโหม ลุกขึ้นชี้แจงอีกครั้งว่า อาจพูดเร็วไปเลยพูดไม่ชัดบ้าง กลืนน้ำลายบ้าง ตนเป็นมนุษย์ถ้าท่านพูดเก่งก็เรื่องของท่าน แต่ตนพูดแล้วทำไปด้วย โดยเรื่องการบริหารจัดการน้ำได้ดำเนินการมาตลอด แต่ปัญหาวันนี้คือน้ำไม่เพียงพอ เพราะฝนไม่ตก แต่การเกษตรทำเกินกว่าปริมาณน้ำ รัฐบาลจะแก้ไขด้วยการหาแหล่งน้ำเพิ่มเติม หากฝ่ายค้านจะติติงอย่างเดียวโดยไม่สร้างสรรค์คงไม่ได้ หลายคนบอกว่าต้องการงบประมาณ แต่ต้องถามว่าจะเอางบมาจากไหน ถ้าไม่ใช่จากภาษี หรือเงินกู้ ถามว่าที่ผ่านมามีงบประมาณประจำปีประมาณ 2 ล้านล้านบาท แล้วทำไมไม่เห็นเกิดถนน รถไฟ รถไฟฟ้า โครงการพัฒนาระเบียงเศรษฐกิจพิเศษภาคตะวันออก(อีอีซี) อย่างที่ทำในวันนี้ แม้จะเกิดหนี้แต่ก็สร้างรายได้ หลายประเทศบอกเป็นเสียงเดียวกันว่ารักประเทศไทย แต่ไม่เข้าใจว่าทำไมคนบางกลุ่มถึงไม่รักประเทศไทย,เตือนฝ่ายค้านระวังคดีค้างเก่า,นายกฯกล่าวต่อว่า บางคนอาจไม่เคยชินกับตน วันนี้ไม่อยากก้าวล่วงใคร เพราะมีคดีค้างอยู่กว่าพันคดี เตรียมตัวไว้แล้วกัน หลายคนวิจารณ์ว่าพูดภาษาอังกฤษไม่เก่ง แต่เขามีล่ามในห้องประชุม ดีกว่าคนที่พูดเก่งแล้วพูดไม่มีสาระ ไม่เกิดประโยชน์ ที่พูดมานี้ไม่ได้โมโหใคร แต่อยากให้เข้าใจว่าเราคิดนโยบายละเอียด ส่วนการแก้ไขปัญหาชายแดนภาคใต้จะใช้หลักสิทธิมนุษยชนมากเกินไปไม่ได้ คำว่าสิทธิมนุษยชนกับการละเมิดกฎหมายอาญา เป็นคนละเรื่องกัน ทหารไม่ใช่อยู่ดีๆไปยิงใครก่อน แต่เวลาเจ้าหน้าที่ถูกซุ่มยิง มีใครร้องเรียนให้เจ้าหน้าที่บ้าง ไม่เข้าใจจะให้ดูแลผู้ร้ายกันตลอดไปหรือ อย่าพูดลอยๆ พวกที่ถูกจับมาแล้วกล่าวหาเจ้าหน้าที่ซ้อม มันไม่จริง ดูหนังมากไปหรือเปล่า ส่วนเรื่องการทุจริตการซื้อยุทโธปกรณ์ ให้ไปหาหลักฐานมาดำเนินคดีอย่างเรือดำน้ำ 6 ปี จะได้ 1 ลำใหม่การซื้อไม่ใช่ซื้อวันนี้แล้วได้พรุ่งนี้ แต่ต้องส่งทหารไปอยู่กับเขาถึง 3 ปี ตั้งแต่เริ่มต้นผลิตให้รู้ถึงระบบเรือ,ชี้นิ้วใส่ พงศกร ลูกน้องเก่า,ผู้สื่อข่าวรายงานว่า เมื่อ พล.อ.ประยุทธ์พูดถึงตรงนี้ได้ชี้นิ้วไปยัง พล.ท.พงศกร รอดชมภู ส.ส.บัญชีรายชื่อ พรรคอนาคตใหม่ ที่เป็นผู้อภิปรายปัญหาชายแดนภาคใต้ พร้อมบอกว่าเป็นลูกน้องตนมาก่อน เป็นทหารเหมือนกันขอให้เข้าใจด้วย ทำให้นายชวนกล่าวเตือนว่า อย่าชี้นิ้วไปยังสมาชิก พล.อ.ประยุทธ์ จึงกล่าวขอโทษพร้อมหัวเราะและบอกว่า รูปแบบในสภาอาจเปลี่ยนไปบ้าง ต้องขออภัย ทั้งนี้ ตลอดทั้งวัน พล.อ.ประยุทธ์ พยายามนั่งฟังในห้องประชุมและจดรายละเอียดตลอด บางช่วงที่ฝ่ายค้านอภิปราย พล.อ.ประยุทธ์ แสดงออกมาทางสีหน้าเบ้ปาก ทำตาขวาง ทำให้ พล.อ.ประวิตร วงษ์สุวรรณ รองนายกฯ ที่นั่งอยู่ข้างๆต้องคอยสะกิดเตือนให้ระมัดระวังอารมณ์,ข้องใจกล่าวถวายสัตย์ไม่ครบ,นายปิยบุตร แสงกนกกุล ส.ส.บัญชีรายชื่อ เลขาธิการพรรคอนาคตใหม่ ให้สัมภาษณ์ถึงกรณี พล.อ.ประยุทธ์ จันทร์โอชา นายกฯและ รมว.กลาโหม นำ ครม.เข้าเฝ้าฯถวายสัตย์ปฏิญาณเมื่อวันที่ 16 ก.ค.ที่ผ่านมาว่า ส.ส.หลายคนตั้งข้อสังเกตว่าในคลิปข่าวพระราชสำนัก พล.อ.ประยุทธ์พูดจบประโยคการถวายสัตย์ว่า จะปฏิบัติหน้าที่ด้วยความซื่อสัตย์สุจริต เพื่อประโยชน์ของประเทศและประชาชนตลอดไป แต่ขาดคำว่า ทั้งจะรักษาไว้และปฏิบัติตามซึ่งรัฐธรรมนูญแห่งราชอาณาจักรไทยทุกประการ ซึ่งไม่ใช่เรื่องเล็กน้อย จึงสงสัยว่าการกล่าวไม่ครบจะทำให้การถวายสัตย์ฯสมบูรณ์หรือไม่ ถ้าไม่สมบูรณ์การเข้าปฏิบัติหน้าที่และการแถลงนโยบายจะทำได้หรือไม่ การไม่พูดประโยคดังกล่าวหมายความว่าจะไม่รักษารัฐธรรมนูญใช่หรือไม่ ที่ประชุมรัฐสภาควรหารือวินิจฉัยว่าจะแก้ปัญหาอย่างไร หรือต้องมีการดำเนินการกันใหม่หรือไม่,เจ๊หน่อย เหน็บนโยบายคำนำ,คุณหญิงสุดารัตน์ เกยุราพันธุ์ ประธานคณะกรรมการยุทธศาสตร์พรรคเพื่อไทย โพสต์เฟซบุ๊กระบุว่า นโยบายรัฐบาลตอบโจทย์แก้ไขปัญหาไม่ครอบคลุม ไม่กำหนดที่มาของงบประมาณ ไม่กำหนดเป้าหมายความสำเร็จ เขียนเหมือนคำนำ ไม่สมกับเป็นรัฐบาลที่มาจากการเลือกตั้ง คนแถลงก็ด่างพร้อยเรื่องคุณสมบัติทั้งสิ้น เขียนเสมือนเป็นความฝันกว้างๆ การแก้ไขปัญหาปากท้องที่เป็นรูปธรรมไม่ปรากฏในนโยบายและยุทธศาสตร์ชาติ ไม่ชี้แจงแหล่งที่มาของรายได้ที่จะนำมาใช้ดำเนินนโยบาย ส่วนเรื่องคุณสมบัติของนายกฯแม้จะมีองครักษ์พิทักษ์นายกฯออกมาดิ้นว่า ห้ามอภิปรายแต่ยืนยันว่าฝ่ายค้านอภิปรายได้อย่างเต็มที่,ซัดอภิสิทธิ์ชนใช้รีสอร์ตรุกป่า,นายโกศล ปัทมะ ส.ส.นครราชสีมา พรรคเพื่อไทย กล่าวถึงการจัดงานสัมมนาของพรรคพลังประชารัฐ ที่ 88 กามองเต้ รีสอร์ท อ.วังน้ำเขียว จ.นครราชสีมา ซึ่งมีคดีบุกรุกอุทยานแห่งชาติว่า การจัดงานสัมมนาเฉลิมฉลองในสถานที่ที่มีปัญหา ทั้งๆที่ชาวอีสานกำลังเดือดร้อนเรื่องภัยแล้ง เป็นเรื่องที่ไม่ถูกต้อง จะอ้างว่าไปเพื่อหาแนวทางแก้ไขปัญหาฟังไม่ขึ้น เรื่องนี้ไม่ต้องรอให้ผู้เกี่ยวข้องมารื้อคดี รัฐมนตรีที่ร่วมงานเห็นปัญหาอยู่ควรเป็นผู้ผลักดันแก้ไขปัญหาทำให้ถูกต้อง นักการเมืองควรเป็นตัวอย่างที่ดี ทำให้ทุกคนในประเทศอยู่ใต้กฎหมายเดียวกัน ไม่ให้มีอภิสิทธิ์ชน การสนับสนุนใช้รีสอร์ตที่มีคดีบุกรุกป่าถือเป็นเรื่องไม่ถูกต้อง,เสี่ยคึก สอนงานสภาให้นายกฯ,ด้านนายเทพไท เสนพงศ์ ส.ส.นครศรีธรรมราช พรรคประชาธิปัตย์ โพสต์ลงทวิตเตอร์ระบุว่า พล.อ.ประยุทธ์ไม่เข้าใจถึงวิธีการแถลงนโยบายต่อที่ประชุมรัฐสภา ท่านต้องแถลงตามเอกสารที่รัฐบาลเสนอต่อสมาชิกรัฐสภา ไม่ใช่การอภิปรายทั่วไป ตอนนี้นายกฯแถลงสลับกับการอภิปราย เป็นการทำผิดข้อบังคับการประชุม อาจไม่คุ้นกับการประชุมรัฐสภา เพราะแตกต่างกับการประชุม สนช.ที่แต่งตั้งมา การเข้าประชุมรัฐสภาเป็นครั้งแรกย่อมมีข้อบกพร่องบ้าง แต่เชื่อว่าถ้ามาบ่อยๆจะ.เข้าใจระเบียบระบบการทำงานมากขึ้น ต้องให้โอกาส ที่ผ่านมาท่านเป็นนายกฯจากอำนาจพิเศษ แต่วันนี้เป็นนายกฯตามรัฐธรรมนูญแล้ว คงรู้สึกอึดอัดบ้างที่ต้องอยู่ในข้อบังคับการประชุม อยากให้อดทนปรับตัว วันนี้บ่งบอกถึงบุคลิกของท่านคือ 1.เป็นคนอารมณ์ขันติดตลก 2.อ่านหนังสือเร็ว พูดหวัด ฟังยาก 3.ขี้บ่น 4.มีความอดทนน้อย ขี้หงุดหงิด 5.มองคนอื่นเป็นลูกน้องหรือผู้ใต้บังคับบัญชาหมด,ธนาธร ปลุกคนอีสานทวงสิทธิ,ที่คณะนิติศาสตร์ มหาวิทยาลัยอุบลราชธานี นายธนาธร จึงรุ่งเรืองกิจ หัวหน้าพรรคอนาคตใหม่ กล่าวระหว่างเสวนาเรื่อง การเมืองของพลเมืองในสถานการณ์ปัจจุบัน ว่า การเมืองภาคพลเมืองมีความสำคัญมาก จะเกิดขึ้นได้เมื่อประชาชนมีสิทธิเสรีภาพในการรวมตัวเท่านั้น เรื่องนี้เกี่ยวข้องกับความเป็นอยู่ ปากท้องของประชาชนอย่างลึกซึ้ง จะเห็นได้ว่าเศรษฐกิจตอนนี้สภาพพังไปหมด ถ้าย้อนกลับไปก่อนหน้ารัฐประหาร ยังมีพื้นที่ให้ประชาชนได้ชุมนุม มีพื้นที่ให้ต่อรองกันได้ ลดผลกระทบลงได้ระดับหนึ่ง แต่ในรอบ 5 ปีที่ผ่านมา ทหารเป็นผู้ลงมาสั่งการจัดการทุกอย่าง ไม่มีพื้นที่เหลือให้ต่อรอง คิดว่านี่คือเรื่องเดียวกับปัญหาเศรษฐกิจของประชาชนที่ตกต่ำขนาดนี้ ภาคอีสานเป็นภาคที่มีความเป็นพลเมืองสูงมาก แต่ดูสภาพปัจจุบันกลายเป็นภาคที่ได้รับการพัฒนาน้อยมาก เรามักเห็นวาทกรรมว่า ที่เป็นเช่นนี้เพราะคนอีสานโง่และขี้เกียจ ตนไม่เคยเชื่อเรื่องเหล่านี้ เราเห็นคนอีสานที่มีศักยภาพเยอะแยะ แต่ที่ไม่ได้รับการพัฒนาเพราะคนอีสานไม่มีอำนาจต่างหาก ถึงเวลาที่เราต้องสำรวจว่าสิทธิพลเมืองอยู่ที่ไหน,ศาล รธน.ปัดคำโต้แย้ง ธาริต,ผู้สื่อข่าวรายงานว่า สำนักงานศาลรัฐธรรมนูญได้เผยแพร่คำสั่งศาลรัฐธรรมนูญ กรณีศาลแพ่งส่งคำโต้แย้งนายธาริต เพ็งดิษฐ์ และนางวรรษมล เพ็งดิษฐ์ ภรรยา เพื่อให้วินิจฉัย จากกรณีที่ศาลแพ่ง มีคำสั่งให้ทรัพย์สินที่เพิ่มขึ้นผิดปกติของนายธาริตและนางวรรษมล 49 รายการ รวมมูลค่า 341,797,811.58 บาท พร้อมดอกผลตกเป็นของแผ่นดิน โดยโต้แย้งว่า พ.ร.บ.ว่าด้วยการป้องกันและปราบปรามการทุจริต พ.ศ.2542 มาตรา 80 ระบุว่า ให้นำประมวลกฎหมายวิธีพิจารณาความแพ่งมาใช้บังคับในการพิจารณา ที่ให้ฝ่ายกล่าวหาเป็นผู้พิสูจน์ความจริงไม่ใช่ให้ผู้ถูกกล่าวหาจะต้องพิสูจน์ ทั้งนี้ ศาลรัฐธรรมนูญพิจารณาแล้วไม่ต้องด้วยหลักเกณฑ์ที่ศาลรัฐธรรมนูญจะรับไว้พิจารณาวินิจฉัยได้จึงมีคำสั่งไม่รับไว้พิจารณาวินิจฉัย,ขู่นักเลงคีย์บอร์ดวิจารณ์ระวังคุก,ผู้สื่อข่าวรายงานจากสำนักงานศาลรัฐธรรมนูญ มีการเผยแพร่เอกสารข่าวชี้แจงเกี่ยวกับอำนาจหน้าที่ของศาลรัฐธรรมนูญ รวมถึงกรณีการวิพากษ์วิจารณ์การพิจารณาวินิจฉัยคดีของศาลรัฐธรรมนูญ ที่อาจเข้าข่ายละเมิดอำนาจศาล โดยระบุว่า พ.ร.บ.ประกอบรัฐธรรมนูญว่าด้วยวิธีพิจารณาของศาลรัฐธรรมนูญ มีผลใช้บังคับตั้งแต่วันที่ 3 มี.ค.2561 การวิพากษ์วิจารณ์คำสั่ง คำวินิจฉัย หรือการทำหน้าที่ต้องอยู่ภายใต้ขอบเขตหรือบทบัญญัติ พ.ร.บ.ว่าด้วยวิธีพิจารณาของศาลรัฐธรรมนูญมาตรา 38 วรรคสาม คือต้องกระทำโดยสุจริต ไม่ใช้ถ้อยคำ หรือมีความหมายหยาบคาย เสียดสี หรืออาฆาตมาดร้าย ครอบคลุมถึงการใช้สื่อและสังคมออนไลน์ด้วย ผู้ฝ่าฝืนให้ถือเป็นการละเมิดอำนาจของศาล มีอัตราโทษจำคุกไม่เกิน 1 เดือน หรือปรับไม่เกิน 5 หมื่นบาท หรือทั้งจำทั้งปรับ เพื่อรักษาความสงบเรียบร้อยทั้งในบริเวณศาลและนอกศาล โดยจะใช้ตามความจำเป็น,คาดเหตุรับคำร้องยุบอนาคตใหม่,ผู้สื่อข่าวรายงานว่า เป็นที่น่าสังเกตว่าเอกสารข่าวดังกล่าวออกมาภายหลังจากที่เมื่อค่ำวันที่ 24 ก.ค. เพจพรรคอนาคตใหม่ได้มีการเผยแพร่คำสั่ง และคำร้องของนายณฐพร โตประยูร ที่ศาลรัฐธรรมนูญได้ส่งให้นายธนาธร จึงรุ่งเรืองกิจ หัวหน้าพรรค นายปิยบุตร แสงกนกกุล เลขาธิการพรรค และกรรมการบริหารพรรคอนาคตใหม่ ให้ชี้แจงแก้ข้อกล่าวหาการกระทำการล้มล้างการปกครองระบอบประชาธิปไตย อันมีพระมหากษัตริย์ทรงเป็นประมุขภายใน 15 วันนับแต่วันที่ได้รับสำเนาคำร้อง แล้วมีบุคคลเข้าไปแสดงความคิดเห็นในลักษณะโจมตี เสียดสี ตุลาการศาลรัฐธรรมนูญที่รับคำร้องดังกล่าวไว้พิจารณา รวมทั้งมีแชร์ข้อความไปเป็นจำนวนมาก น่าจะเป็นเหตุผลให้สำนักงานศาลรัฐธรรมนูญเผยแพร่เอกสารข่าวดังกล่าวเพื่อปรามว่าการกระทำดังกล่าวอาจเข้าข่ายละเมิดศาล,ร้องทบทวนเงื่อนไขกู้เงิน กยศ.,อีกเรื่อง ที่สำนักงานใหญ่ทีโอที แจ้งวัฒนะ นายพริษฐ์ ชิวารักษ์ หรือเพนกวิน นักศึกษามหาวิทยาลัยธรรมศาสตร์ และนายณัฐชนน ไพโรจน์ หัวหน้าพรรคโดมปฏิวัติ ยื่นจดหมายเปิดผนึกถึงประธานสภาผู้แทนราษฎร เสนอให้แก้ไขปัญหากองทุนเงินให้กู้ยืมเพื่อการศึกษา (กยศ.) โดยมีนายกมลศักดิ์ ลีวาเมาะ ส.ส.นราธิวาส พรรคประชาชาติ เป็นตัวแทน 7 พรรคฝ่ายค้านรับหนังสือ นายพริษฐ์ กล่าวว่า พ.ร.บ.กยศ.ฉบับใหม่ สร้างปัญหากับผู้กู้ เช่น ขยายเพดานดอกเบี้ย ให้อำนาจกองทุนเข้าถึงข้อมูลส่วนตัวของผู้กู้ นศ.ไม่สามารถหาผู้ค้ำประกันได้ ให้ นศ.ที่กำลังจะเลื่อนชั้นปีต้องเข้าร่วมกิจกรรมหรือโครงการอาสาสมัครถึง 36 ชั่วโมง ทั้งที่ นศ.ควรได้ใช้เวลาทำประโยชน์อื่น,องครักษ์ พปชร.เริ่มทำหน้าที่,ต่อมาช่วงเย็น นายศรัณย์วุฒิ ศรัณย์เกต ส.ส.อุตรดิตถ์ พรรคเพื่อไทย อภิปรายด้วยท่าทีที่ค่อนข้างดุเดือดโจมตีเรื่องภาวะเศรษฐกิจตกต่ำ พร้อมกับเรียกนโยบายรัฐบาลเป็นนโยบายศรีธนญชัย ที่หลอกประชาชนทั้งประเทศ ใช้คนชุดเดิมที่เคยกล่าวหาเป็น นักการเมืองเลวมาร่วม ครม. ไม่รู้รัฐบาลเป็ดง่อยจะไปต่ออย่างไร ถ้าขืนดันทุรังต่อไปนรกกำลังจะมาเยือน พร้อมนำป้ายหาเสียงของพรรคพลังประชารัฐมาประกอบการอภิปราย ทำให้ ส.ส.พลังประชารัฐหลายคนพากันรุมประท้วงว่าออกนอกประเด็นและนำป้ายหาเสียงพรรคพลังประชารัฐมาใช้ แต่นายศรัณย์วุฒิชี้แจงว่าได้ขออนุญาตจากประธานสภาแล้ว แต่ ส.ส.พลังประชารัฐไม่ยินยอม จนประธานฯต้องเตือนนายศรัณย์วุฒิให้อภิปรายอยู่ในประเด็น อย่านำเรื่องในอดีตมาพูดจนเป็นการอภิปรายไม่ไว้วางใจ,ประยุทธ์ งัดวิธีโต้ช็อตต่อช็อต,ขณะที่ พล.อ.ประยุทธ์ได้ลุกขึ้นชี้แจงตอบโต้นายศรัณย์วุฒิว่า การแก้ปัญหาเศรษฐกิจ การค้าขาย อยู่ระหว่างดำเนินการของรัฐบาล ใครที่ไปรับฟังปัญหาจากผู้ค้าว่าค้าขายไม่ดี ขอให้อธิบายให้ฟังถึงการปรับเปลี่ยนพฤติกรรมของผู้บริโภคที่เน้นการซื้อของออนไลน์เพิ่มมากขึ้น การบอกว่าค้าขายเจ๊งหมดนั้น ไม่จริง การพูดเช่นนั้นมองว่าคือการแช่งตัวเอง หากผู้ค้าต้องการค้าขายดีต้องพัฒนาคุณภาพควบคู่ไปด้วย,ปมไข่ปลาคาเวียร์จุดชนวนเดือด,กระทั่งช่วงค่ำ นายรังสิมันต์ โรม ส.ส.บัญชีรายชื่อ พรรคอนาคตใหม่ อภิปรายว่า ถ้อยคำในนโยบายรัฐบาลเขียนดูดี แต่บุคคลที่เป็นนายกฯและ ครม. มีส่วนสำคัญมาตั้งเเต่วันที่ยึดอำนาจ จึงไม่เชื่อว่านโยบายจะเกิดขึ้นได้จริง พล.อ.ประยุทธ์รับเงินสองทางมา 5 ปี รวม 15.3 ล้านบาท แต่งตั้งเครือญาติบริวารตัวเองเข้ามาเป็นรัฐมนตรี มาเป็น ส.ว. ปล่อยปละละเลยให้เกิดทุจริตคอร์รัปชัน ส่วน พล.อ.ประวิตร วงษ์สุวรรณ รองนายกฯ ใช้งบฯ 20 ล้านบาท นั่งเครื่องบินไปต่างประเทศ รับประทานอาหารราคาเเพง เช่น ไข่ปลาคาเวียร์ สวนทางกับประชาชนที่มีฐานะยากจน รวมถึงยังมีปัญหาเรื่องนาฬิกายืมเพื่อน แล้วจะปราบปรามคอร์รัปชันได้อย่างไร ในเมื่อยังแก้ปัญหาของตัวเองยังไม่ได้ ต้องถามไปยัง พล.อ.ประยุทธ์ว่าจะมีรัฐประหารอีกหรือไม่,กรุง ห้าวเป้งขู่ปฏิวัติกลางสภาฯ,ทำให้บรรดา ส.ส.พลังประชารัฐที่ทำหน้าที่องครักษ์พิทักษ์ พล.อ.ประยุทธ์ พากันลุกขึ้นประท้วงชุลมุนขอให้ถอนคำพูดเสียดสี โดยนายกรุง ศรีวิไล สุทินเผือก ส.ส.สมุทรปราการ พรรคพลังประชารัฐกล่าวว่า ถ้าเป็นแบบนี้ มีนักการเมืองเเบบนี้ ผมบอกเลยว่า มีรัฐประหารเเน่นอนครับ เรียกเสียงฮือฮาในห้องประชุม,ตู่ นอตหลุดชี้หน้าใส่สมาชิกอีก,ขณะที่ พล.อ.ประยุทธ์ลุกขึ้นชี้เเจงด้วยน้ำเสียงขึงขังว่า รัฐประหารที่ผ่านมา ผมไม่อยากทำ แต่สถานการณ์ขณะนั้นหากไม่ยุติจะบานปลาย ไม่ได้เตรียมการมาก่อน อยากให้เคารพกฎหมาย ไม่ใช่ อภิปรายไปเรื่อย ความเสียหายจำนำข้าวมีเท่าไหร่ ตัวเลขคดีอาญาอยู่ที่ 1,162 คดี ตัวเลขคดีอาญาในชั้นอัยการสูงสุด 871 คดี และ อ.ต.ก. 291 คดี ทำให้นายคารม พรพลกลาง ส.ส.บัญชีรายชื่อ พรรคอนาคตใหม่ ลุกขึ้นประท้วง แต่ พล.อ.ประยุทธ์ชี้หน้า ไปยังที่นั่งสมาชิกรัฐสภา พร้อมกล่าวน้ำเสียงขึงขังว่า คุณด้วย ไม่ต้องพูด คุณเกี่ยวข้องอยู่เเล้ว ก่อนที่นายพรเพชร วิชิตชลชัย ประธานในที่ประชุม ให้สิทธินายคารมประท้วง นายคารมกล่าวว่า อยากย้ำกับ พล.อ.ประยุทธ์ว่าที่นี่คือสภาฯ เป็นที่รวมของตัวเเทนประชาชน ไม่ใช่ค่ายทหาร ต้องระมัดระวังนิดนึง แต่ พล.อ.ประยุทธ์ยังคงตอบโต้ไม่ลดละว่า ตนก็มาจากประชาชน 9 ล้านกว่าเสียง เหมือนกันที่เลือกเข้ามาเป็นนายกฯ,ฟิวส์ขาดตัดพี่น้อง เสรีพิศุทธ์,ต่อมา พล.ต.อ.เสรีพิศุทธ์ เตมียาเวส ส.ส.บัญชีรายชื่อ หัวหน้าพรรคเสรีรวมไทย อภิปรายพาดพิงถึง พล.อ.ประยุทธ์ และ พล.อ.ประวิตรย้อนอดีตตั้งแต่เป็นนักเรียนเตรียมทหารรุ่นใกล้กัน เข้ามาเป็นนายกฯโดยการยึดอำนาจ ท่านอ้างตลอดว่าเพราะบ้านเมืองไม่สงบเรียบร้อย วันเวลาผ่านมาข้อเท็จจริงไม่เป็นอย่างนั้น แต่ต้องการจะเอาอำนาจ พอยึดอำนาจเสร็จจนปัจจุบัน ฝ่ายที่เดินเกมอย่างกลุ่ม กปปส. ได้เป็นเบอร์หนึ่งเบอร์ต้นๆของพรรค และนายกฯยังแต่งตั้งองค์กรอิสระมาช่วยเหลือกัน รวมทั้งมีการโกงการเลือกตั้งจนได้เป็นรัฐบาล ได้ยินมาจากประชาชน เพราะลงพื้นที่มามาก ถ้าเป็นตนคงไม่หน้าด้านเป็นต่อ ทำให้นายสายัณห์ ยุติธรรม ส.ส.นครศรีธรรมราช พรรคพลังประชารัฐ ประท้วงขอให้ถอนคำพูด จน ส.ส.ฝ่ายรัฐบาลและฝ่ายค้านเกิดปะทะคารมกัน โดยมี ส.ว.บางส่วนเข้ามาผสมโรงด้วยนานกว่า 20 นาที จน พล.อ.ประยุทธ์ลุกขึ้นตอบโต้เสียงดังอย่างมีอารมณ์ว่า ท่านเสรีพิศุทธ์เป็นรุ่นพี่ผม แต่วันนี้ไม่ใช่เพราะที่ผ่านมาท่านไม่เคยให้เกียรติผมเลย บอกจะชักปืนยิงผมตั้งแต่วันโน้น ถ้าท่านยิงวันนั้นท่านก็ติดคุก เหรียญรามาฯก็เคยได้เหมือนกัน แต่ผมไม่เคยอ้าง ท่านพูดจาหยาบคาย อวดอ้างอำนาจ ท่านไปทบทวนตัวท่านเอง แล้วเดินออกจากห้องประชุมด้วยอารมณ์ฉุนเฉียว,เชิญ เสรีพิศุทธ์ ออกนอกห้อง,เมื่อบรรยากาศทำท่าจะบานปลาย เพราะนายพรเพชรไม่สามารถควบคุมการประชุมได้ จึงใช้วิธีทุบค้อนและลุกขึ้นยืน เพื่อให้ผู้ประท้วงทุกคนนั่งลง แต่สถานการณ์ยังคงวุ่นวาย นายพรเพชรจึงสั่งพักการประชุม 10 นาที พอกลับมาประชุมใหม่ นายพรเพชรได้วินิจฉัยให้ พล.ต.อ.เสรีพิศุทธิ์ถอนคำพูด แต่ พล.ต.อ.เสรีพิศุทธ์ไม่ยอมถอน นายพรเพชรจึงเชิญออกจากห้อง ซึ่ง พล.ต.อ.เสรีพิศุทธ์ยอมเดินออกไปโดยดี,จวก พรเพชร วางตัวไม่เป็นกลาง,พล.ต.อ.เสรีพิศุทธ์ให้สัมภาษณ์เพิ่มเติมว่า ที่ พล.อ.ประยุทธ์ตัดพี่ตัดน้องนั้นรู้สึกเสียใจ เพราะเสียน้องไปคนหนึ่ง ส่วน พล.อ.ประวิตรดีแซวเรื่องนาฬิกาก็ไม่โกรธ ระหว่างพักการประชุมไม่พูดคุยอะไรกันเพราะ พล.อ.ประยุทธ์คุยไม่รู้เรื่อง เขาเคยตัวเสียแล้ว หลังจากนี้ไม่ต้องเคลียร์ใจอะไรกัน หากเจอกันข้างนอก ถ้าเขายกมือไหว้ตนก็จะคุยด้วย เราเป็นรุ่นพี่แก่กว่า คงไม่ยกมือไหว้เขาก่อนแน่นอน คนไทยถือเรื่องวัยวุฒิเป็นสำคัญ ส่วนการทำหน้าที่ของนายพรเพชร ถือว่าไม่วางตัวเป็นกลางเลย พวกเราก็รู้ว่าประธานมาจากไหน เขาก็เลือกให้มาเป็นประธาน สนช. และเป็นประธาน ส.ว.เชื่อว่าหากประธานเป็นนายชวน หลีกภัย สถานการณ์คงเบากว่านี้
สมพงษ์ นำทีมฝ่ายค้านชำแหละนโยบายรัฐบาล ฉะ รบ.เล่ห์เหลี่ยมจัดวางเกมสืบทอดอำนาจ คือประชาธิปไตยจอมปลอมครึ่งเผด็จการ วันนอร์ แฉวางแผนยึดอำนาจมา 3 ปี ปิยบุตร กระทุ้งนโยบาย
แถลงนโยบายรัฐบาล,รัฐสภา,ประยุทธ์ จันทร์โอชา,เสรีพิศุทธ์ เตมียาเวส,ตัดพี่ตัดน้อง,ประชุมสภา,ข่าวหน้า1